মোহনবাগানের সামনে আজ আর্থিক সমস্যায় জর্জরিত মহামেডান

কলকাতা: যুবভারতী ক্রীড়াঙ্গনে আজ মিনি ডার্বিতে মুখোমুখি মহামেডান (Mohammedan AC) এবং মোহনবাগান (Mohun Bagan SG)। একটা দল অবনমনের গ্রাসে আর একটা দল লিগ-শিল্ড দখলের স্বপ্নে বুঁদ। আইএসএলের (ISL 2024-25) প্রথম পর্বে মহামেডানকে ৩-০ হারিয়েছিল সবুজ-মেরুন। ফিরতি লেগেও তিন পয়েন্ট ছাড়া কিছু ভাবছে না হোসে মোলিনার (Jose Molina) দল।

প্রবল আর্থিক সমস্যায় ভুগছে মহামেডান। বেতন না পেয়ে হাত তুলে নিয়েছেন কোচ আন্দ্রেই চের্নিশভ। সহকারী কোচ মেহরাজুদ্দিন ওয়াডু (Mehrajuddin Wadoo) আজ ডাগ আউটে থাকবেন। কিন্তু আর্থিক সমস্যায় জর্জরিত খেলোয়াড়দের থেকে কতটা লড়াই তিনি আদায় করে নিতে পারবেন সেটাই বড় প্রশ্ন।

আরও পড়ুন: ইডেনে বড় জয়ে শেষ হল ঋদ্ধিমান সাহার কেরিয়ার

যদিও শুক্রবার সাংবাদিক বৈঠকে মেহরাজ বলেন, “আমরা খুশি যে সমস্যা সত্ত্বেও খেলোয়াড়রা ফোকাসড। ওরা ওদের সেরাটা দেবে এবং ভালো ফল করার চেষ্টা করবে। আমরা এই ম্যাচের গুরুত্ব বুঝি এবং সমর্থকদের মন জিততে চাই।”

Nothing like a night under the VYBK lights ? #MBSG #JoyMohunBagan #আমরাসবুজমেরুন pic.twitter.com/lOedzh9gMn

— Mohun Bagan Super Giant (@mohunbagansg) February 1, 2025

এককালে কলকাতায় খেলে যাওয়া সাদা-কালো শিবিরের সহকারী কোচ বলেন, “বেতন পেতে দেরি হওয়া নতুন কিছু নয়। পার্থক্যটা হল আমাদের সময়ে আমরা আশা ছেড়ে দিতাম। কিন্তু এই ছেলেগুলো ছাড়ছে না, ওরা বেতনের জন্য লড়ছে এবং একই সঙ্গে মাঠে ওদের সেরাটা দিচ্ছে।”

এক শিবিরের অন্ধকারের পাশাপাশি অন্যদিকে সাফল্যের আলো ঝকমক করছে। আজ জিতলে লিগ-শিল্ড জয়ের আরও কাছে চলে যাবে বাগান ব্রিগেড। ১৮ ম্যাচে ৪০ পয়েন্ট নিয়ে শীর্ষে মোলিনার দল। দ্বিতীয় স্থানে গোয়া, এক ম্যাচ কম খেলে তাদের ৩৩ পয়েন্ট।